Á ḿbū mə́wóm mə́bɛ̄ ai lálā yā édzóē Yoas, mɔ́n Akhazias, ǹkúkúmá yā Yúda, ńdɔ Yoakhaz, mɔn Yéhu, a ngátə́bə ǹkúkúmá yā Ísraɛ̂l á Samaría a dzóé á táŋ mim̀bú áwômo ai zamgbál. 2Ńdɔ a ngábɔ̄ é dzam á nə́ ábē á mís mə́ Ńtondôbə, a ngánɔŋ miǹsə́m mí Yéroboam mɔ́n Nevath, yǎ á ngábɔ̄ nâ Ísraɛ̂l á səm; a ndzí kig myá dzoge. 3Ńdɔ olún Ńtondôbə ó ngáyóŋ Ísraɛ̂l á nyɔ́l, a ngávə́ bɔ eyə́gan kɔ́m á mɔ́ mə́ Hazael, ǹkúkúmá yā Aram, ai á mɔ́ mə́ Ben Hadad, mɔ́n Hazael. 4Ńdɔ Yoakhaz a ngádzə́ŋ naa á vɔ́li Ǹtondôbə, ńdɔ Ǹtondôbə a ngáwóg nyē amú á ngāyén étíbílí yā ńkūkúmá yā Aram ǎ tíbili Ísraɛ̂l. 5Asú tē Ǹtondôbə a ngávə́ bɔ ǹnyii, a vǎ bɔ̄ á mɔ́ mə́ Aram; bɔ́n bə́ Ísraɛ̂l bə́ ngádúgan tɔbɔ á bibə̌m byábán anə́ ósúsúa. 6Ebúg dzyá, bá ndzí kig dzogě míńsə́m yā Yéroboam a ngábɔ̄ nâ Ísraɛ̂l á səm. Bə́ toŋo myá hə ǹtoŋán; anág á lígí fə̄ á tə́lə̄ á Samaría. 7Ǹtondôbə a ndzí kīg fə líg Yoakhaz dzóm, səsalá hə ǹsámbá bítá yā bəwulǔ bikabilí mə̄wóm mə́tán ai bikálíg awômo ai bəzimbǐ məkǒl bakúda awômo; amú ńkūkúmá yā Aram a ngáman bɔ̄ wē a bɔ̌ bɔ anə́ ḿbūlúg yā bátidi ai məkǒl. 8Məbuugǎ yā ǹláŋ Yoakhaz ai é mam mə́sə yá a ngábɔ, ai ngul dzíe, bísə̄ bí sə́ ńtilán á kálada Miǹláŋ Míńkúkúmá yā Ísraɛ̂l a ? 9Ńdɔ Yoakhaz a ngákə wɔi ai běsīá, ńdɔ̄ bə́ ngádzəb nyé á Samaría; ńdɔ Yoas mɔ́n wōē a ngánɔŋ edzóe á məyian móé.